钦定古今图书集成/明伦汇编/人事典/第098卷
## 钦定古今图书集成/明伦汇编/人事典/第098卷

| 钦定古今图书集成 明伦汇编 第九十八卷 |

| |

钦定古今图书集成明伦汇编人事典

第九十八卷目录

魂魄部纪事三

人事典第九十八卷

《金刚经》鸠异。元和初，汉州孔目典陈昭因患，见一人
著黄衣至床前云：“赵判官唤尔。”昭问所因，云：“至自冥
间，刘辟与窦悬对事，要君为证。”昭即留坐。逡巡，又有
一人手持一物如球胞，前吏怪其迟，答之曰：“缘此候
屠行开。”因笑谓昭曰：“君勿惧，取生人气，须得猪胞，君
可面东侧卧。”昭依其言，不觉已随二吏行。路甚平，可
十馀里，至一城，大如府城，甲士守门焉。及入，见一人，
怒容可骇，即赵判官也。语云：“刘辟收东川窦悬，捕牛
四十七头送梓州，称准辟判杀辟。”又云：“先无牒，君为
孔目典，合知是实。”未及对，隔壁闻窦悬呼陈昭好在。
及问兄弟妻子存亡，昭即欲参见。冥吏云：“窦使君形
容极恶，不欲相见。”昭乃具说杀牛实“奉刘尚书委曲，
非牒也。纸是麻面，见在汉州某司房架。”即令吏领昭
至汉州取之。门馆扃锁，乃于节窍中出入委曲。至辟，
乃无言。赵语昭：“尔自有过，知否？窦悬所杀牛，尔取一
牛头。”昭未及对，赵曰：“此不同人间，不可抵假。”须臾，见
一卒挈牛头而至，昭即恐惧求救。赵令检格，合决一
百。考五十日，因谓昭曰：“尔有何功德？”昭即自陈设若
干人斋，画某像。赵云：“此来生缘尔。”昭又言曾于表兄
家转《金刚经》。赵曰：“可合掌请。”昭依言。有顷，见黄悫经
箱自天而下，住昭前。昭取视，即表兄所借本也，有烧
处尚在。又令合掌，其经即灭。赵曰：“此足以免。”便放回，
复令昭往一司曰：“生禄，检其修短。”吏报云：“昭本名钊，
是金”傍刀。至某年改为昭，更得十八年。昭闻惆怅。赵
笑曰：“十八年大得作乐事，何不悦乎？”乃令吏送昭，至
半道，见一马当路，吏云：“此尔本属，可乘此即骑。”乃活，
死已一日半矣。

《元怪录》：元和中，饶州刺史齐推女适陇西李某。李举
进士，妻方娠，留州宅，至临月，迁至后东阁中。其夕女
梦丈夫衣冠甚伟，瞋目按剑叱之曰：“此屋岂是汝腥
秽之所乎？亟移去，不然且及祸。”明日告推，推素刚烈，
曰：“吾忝土地主，是何妖孽能侵耶？”数日女诞育，忽见
所梦者即其床帐，乱殴之，有顷，耳目鼻皆流血而卒。
父母伤痛，女冤横，追悔不及遣，遽告其夫，俟至而归，
葬于李族，遂于郡之西北十数里官道权瘗之。李生
在京师，下第将归，闻丧而往，比至饶州，妻卒已半年
矣。李亦粗知其死，不得其终，悼恨既深，思为冥雪。至
近郭，日晚，忽于旷野见一女，形状服饰，似非村妇。李
即心动，驻马谛视之，乃映草树而没。李下马就之，至
则真其妻也。相见悲泣。妻曰：“且无涕泣，幸可复生。俟
君之来，亦已久矣。大人刚正，不信鬼神，身是妇女，不
能自诉。今日相见，事机校迟。”李曰：“为之奈何？”女曰：“从
此直西五里，鄱亭村，有一老人姓田，方教授村儿。此
九华洞中仙官也，人莫之知。君能至心往求，或冀谐
遂。”李乃径访田先生，见之，乃膝行而前，再拜称曰：“下
界凡贱，敢谒大仙。”时老人方与村童授经，见李惊避
曰：“衰朽穷骨，旦暮溘然，郎君安有此说？”李再拜叩头
不已，老人益难之。自日宴至于夜分，终不敢就坐，拱
立于前。老人俯首良久曰：“足下诚恳如是，吾亦何所
隐焉。”李生即顿首流涕，具云妻枉状。老人曰：“吾知之
久矣，但不蚤申诉，今屋宅已败，理之不及。吾向拒公，
盖未有计耳。然试为足下作一处置。”乃起从北出，可
行百步馀，止于桑林长啸。倏忽见一大府署，殿宇环
合，仪卫森然，拟于王者。田先生衣紫帔，据案而坐，左
右解官等列侍，俄传教呼“地界。”须臾十数部各拥百
馀骑，前后奔驰而至。其帅皆长丈馀，眉目魁岸，罗列
于门屏之外。整衣冠，意绪仓皇，相问“今有何事？”须臾，
谒者通地界，庐山神、江渎神、彭蠡神等皆趣入。田先
生问曰：“比者此州刺史女因产为暴鬼所杀，事甚冤
滥，尔等知否？”皆俯伏应曰：“然。”又问何故不为申理，又
皆对曰：“狱讼须有其主，此不见人诉，无以发擿。”有问
知贼姓名否？有人对曰：“是西汉鄱阳王吴芮，今刺史
宅，是芮昔时所居，至今犹恃雄豪，侵占土地，往往肆
其暴虐，人无奈何。”田先生曰：“即追来。”俄顷，缚吴芮至，
先生诘之，不伏，乃命追阿齐。良久，见李妻与吴芮庭
辩。食顷，吴芮理屈，乃曰：“当是产后虚弱，见某惊怖自
绝，非故杀。”田先生曰：“杀人以梃与刃，有以异乎？”遂令
执送天曹，回，谓：速检李氏寿命几何。顷之，吏云：“本算
更合寿三十二年，生四男三女。”先生谓群官曰：“李氏

使葛真君断以具魂作本身却归生路，饮食言语，嗜
欲追游，一切无异，但知寿终，不见形质耳。”田先生曰：
“何谓具魂”吏曰：“生人三魂七魄，死则散离，本无所依。
今收合为一体，以续弦胶涂之，大王当衙发遣放回，
则与本身同矣。”田先生曰：“善。”顾谓李妻曰：“作此处置
可乎。”李妻曰：“幸甚。”俄见一吏别领七八女人来，与李
妻一类，即推而合之。有一人持一器药，状似稀饧，即
于李妻身涂之。李氏妻如空中坠地，初甚迷闷，天明
尽失。夜来所见，唯田先生及李氏夫妻三人共在桑
林中。田先生谓李生曰：“相为极力，且喜事成，便可领
归。见其亲族，但言再生，慎无他说，吾亦从此逝矣。”李
遂同归。至州，一家惊疑，不为之信。久之乃知实生人
也。自尔生子数人。其亲表之中颇有知者，云：“他无所
异，但举止轻便”，异于常人耳。

《金刚经》鸠异元和三年，贼李同捷阻兵沧景，帝命刘
祐统齐德军讨之。初围德州城，城坚不拔。翌日又攻
之，自卯至未，十伤八九，竟不能拔。时有齐州衙内八
将官健儿王忠干，博野人，常念《金刚经》，积二十馀年，
日数不阙。其日忠干上飞梯，将及，堞身中箭如猬，为
櫐木击落，同火卒拽出羊马城外，置之水濠里岸。祐
以暮夜命抽军，其时城下矢落如雨，同火人忩忙，忘
取忠干尸。忠干既死，梦至荒野，遇大河，欲渡无因，仰
天大哭。忽闻人语声，忠干见一人，长丈馀，疑其神人，
因求指营路。其人云：“尔莫怕我，令尔得渡此河。”忠干
拜之，头低未举。神人把腰掷之空中，久方著地，忽如
梦觉。闻贼城上交二更，初不记过水，亦不知疮，抬手
扪面，血涂眉睫，方知伤损。乃举身强行百馀步，却倒。
复见向人持刀叱曰：“起，起！”忠干惊惧，遂走一里馀，坐
歇，方闻本军喝号声，遂及本营，访同火卒，方知身死
在水濠里，即梦中所过河也。忠干见在齐德军
《芝田录》。元和间，有崔生者，前婚萧氏，育一儿，卒，后婚
郑氏。萧卒十二年，托梦于子曰：“吾已得却生于阳间，
为吾告汝母，能发吾丘乎。”子虽梦，不能言。后三日又
梦如此，子终不能言。郑氏有贤德，萧乃下语于老家
人云：“为吾报郑夫人速出，我更两日即不及矣。”老家
人叫曰：“娘子却活也。”夫人卜之曰：“无生象即罢。”来日
家人又曰：“娘子却活也。”郑夫人再占卜之曰：“有生象
即开坟，果”活动矣。舁归，郑夫人以粥饮之，气通能言，
具说幽途，知抚育贤德之恩。又说“初有一龟，环绕某
遗骸而去，数日又来，环绕将去，复来啮某足指。则知
前卜无生象者，龟止环绕而已。后云有生象者，是龟
咬足指也。”萧氏与郑氏为姊妹共居，情若骨肉，得十
年而终。

《知命录》：“吴全素，苏州人，举孝廉，五上不第。元和十二
年，寓居长安永兴里。十二月十三日夜既卧，见二人
白衣执简，若贡院引榜来召者。全素曰：‘礼闱引试，分
甲有期，何烦夜引’？使者固邀，不得已而下床随行。不
觉过子城，出开远门二百步，正北行，有路，阔二尺已
来，此外尽是深泥。见丈夫妇人，捽之者，拽倒者，枷杻”
者，锁身者，连裾者，僧者，道者，囊盛其头者，面缚者，散
驱行者，数百辈皆行泥中，独全素行平路。约数里，入
城郭，见官府，同列者千馀人，军吏佩刀者分部其人，
率五十人为一引，引过，全素在第三引中。其正衙有
大殿，当中设床儿，一人衣绯而坐，左右立吏数十人。
衙吏点名便判“付司狱者，付硙狱者”，付矿狱者，付汤
狱者，付火狱者，付案者。闻其付狱者，方悟身死。见四
十九人皆点付讫，独全素在。因问其人曰：“当衙者何
官？”曰：“判官也。”遂诉曰：“全素忝履儒道，年禄未终，不合
死。”判官曰：“冥官案牍，一一分明，据籍帖追，岂合妄诉？”
全素曰：“审知年命未尽，今请对验命籍。”乃命取吴郡
户籍到，验得吴全素元和十三年明经出身，其后三
年衣食，亦无官禄。判官曰：“人世三年，才同瞬息。且无
荣禄，何必却回？既去即来，徒烦案牍。”全素曰：“辞亲五
载，得归即荣，何况成名，尚馀三载，伏乞哀察。”判官曰：
“任归。”仍诫引者曰：“此人命薄，宜令速去，稍似迟延，即
突明矣。”引者受命，即与同行。出门外，羡而泣者不可
胜纪。既出其城，不复见泥矣。复至开远门，二吏谓全
素曰：“君命甚薄，突明即归，不得见判官之命乎？我皆
贫，各惠钱五十万，即无虑矣。”全素曰：“远客又贫，如何
可致？”吏曰：“从母之夫居宣阳，为户部吏者甚富，一言
可致也。”既同诣其家，二人不肯上阶，令全素入告。其
家方食煎饼，全素至灯前拱曰：“阿姨万福！”不应。又曰：
“姨夫安和。”又不应。乃以手笼灯，满堂皆暗。姨夫曰：“何
不抛少物，夜食香物，鬼神便合恼人。”全素既憾其不
应，又目为鬼神，意颇忿之。青衣有执食者，其面正当，
因以手掌之，应手而倒。家人竞来，拔发喷水，呼唤良
久方寤。全素既言情不得，下阶问二吏，吏曰：“固然。君
未还生，非鬼而何？鬼语而人不闻，笼灯行掌，诚足以
骇之。”曰：“然则何以言事？”曰：“以吾唾涂人大门，一家睡，
涂人中门，门内人睡，涂堂门。满堂人睡，可以手承吾唾而涂之。”全素掬手，二吏交唾，逡巡掬手以涂堂门。
才毕，满堂欠伸，促去食器，遂入寝。二吏曰：“君入去床
三尺，立言之，慎勿近床，以手摇动，则魇不寤矣。”全素
依其言言之，其姨惊起，泣谓夫曰：“全素晚来归宿，何
忽致死？今者见梦求钱，言有所遗，如何？”其夫曰：“忧念
外甥，偶为热梦，何足遽信。”又寝又梦，惊起而泣，求纸
干柜，适有二百幅，乃令遽剪焚之，火绝，则千缗宛然
在地矣。二吏曰：“钱数多，某固不能胜，而君之力，生人
之力也。可以尽举，请负以致寄之。”全素初以为难，试
以两手上承，自肩挑之，巍巍然极高，其实甚轻，乃引
行寄介公庙。主人者紫衣腰金，敕吏受之。寄毕，二吏
曰：“君之还生必矣，且思便归，亦欲有所见耶？今欲取
一人送之受生，能略观否？”全素曰：“固所愿也。”乃相引
入西市。绢行，南尽人家，灯火荧煌，呜呜而泣。数僧当
门读经，香烟满户，二吏不敢近，乃从堂后檐上，计当
寝床，有抽瓦折椽，开一大穴，穴中下视一老人，气息
奄然，相向而泣者周其床。一吏出，怀中绳大如指，长
二丈馀，令全素安坐执之，一头垂于穴中，诫全素曰：
“吾寻取彼人来，人来当掣绳。”遂出绳下之，而以右手
捽老人，左手掣绳。全素遽掣出之，拽于堂前，以绳缚
囚。二吏更荷而出，相顾曰：“何处有屠案最大？”其一曰
布政坊，十字街南王家案最大。相与往焉。既到，投老
人于案上，脱衣缠身，更上推扑。老人曰：“苦其声感人。”
全素曰：“有罪当刑，此亦非法。若无罪责，何以苦之？”二
吏曰：“讶君之问何迟也？凡人有善功清德，合生天堂
者，仙堂彩云霓旌鹤驾来迎也。某何以见之？若有重
罪及秽恶，合堕地狱，牛头奇鬼，铁叉枷杻来取，某又
何以见之？此老人无生天之福，又无入地狱之罪，虽
能修身，未离尘垢，但洁其身，静无瑕秽。既舍此身，只
合更受男子之身。当其上计之时，其母已孕，此命既
尽，彼命合生。今若不团扑，令彼妇人，何以能产？又尽
力揉扑，实觉渐小，须臾其形才如拳”大，百骸九窍莫
不依然。于是依依提行，逾子城大胜业坊西南下东
面第二曲北壁，入第一家。其家复有灯火，言语切切。
沙门三人当窗读《八阳经》，因此不敢逼，直上阶，见堂
门斜掩，一吏执老人投于堂中，才似到床，新子已啼
矣。二吏曰：“事毕矣，送君去。”又偕入永兴里旅舍，到寝
房，房内尚黑，略无所见。二吏自后乃推全素，大呼曰：
“吴全素。”若失足而坠。既甦，头眩苦，良久方定，而街鼓
动。姨夫者自宣阳走马来，则已苏矣。其仆不知觉也。
乘肩舆憩于宣阳，数日复故。再由子城入胜业生男
之家，历历在眼。自以明经中第，不足为荣。思速侍亲，
卜得行日。或头眩不果去，或骡来脚损，或雨雪连日，
或亲“故往来，因循之间，遂逼试日入场而过，不复以
旧日之望为意。俄而成名，笑别长安而去。乃知命当
有成，弃之不可，时苟未会，躁亦何为？”举此一端，足可
以诫其知进而不知退者。

《定命录》：“长安里巷说，朱泚乱时，李太尉军中有一卒
为乱兵所刃，身颈异处，凡七日，忽不知其然而自起，
但觉颅骨稍哽，咽喉彊于昔时，而受刃处痒甚，行步
无所苦，扶杖而归本家，妻儿异之，讯其事，具说其所
以体与颈分之时，全不悟其害，亦无心记忆家乡，忽
为人驱入城门，被引随兵死数千计。至东面有大局”
署，见绿衣长吏，凭几点籍姓名而过。次呼其人，便云：
“不合来。”乃呵责极切，左右逐出。令还，见冥司一人，髡
桑木如臂大，其状若浮沤钉，牵其人头身断处。如令
勘合，则以桑木钉自脑钉入喉。俄而便觉再见日月，
不甚痛楚。妻儿因是披顶发而观，则见隆高处一寸
已上，都非寻常，皮里桑木黄文存焉。人或为之粉黛。
元和中，温会有宗人守清为邠镇之权将，忽话此事，
守清便呼之前出，乃云：“是其麾下甲马士耿皓，今已
七十馀膂，力犹可支数夫。”会因是亲睹其异。

《金刚经》，鸠异江陵开元寺般若院僧法正，日持《金刚
经》三七遍。长庆初，得病卒。至冥司，见若王者问：“师生
平作何功德？”答曰：“常念《金刚经》。”乃揖上殿，令登绣坐，
念经七遍。侍卫悉合掌阶下，拷掠论对，皆停息而听。
念毕，后遣一吏引还。王下阶送云：“上人更得三十年
在人间，勿废读诵。”因随吏行数十里，至一大坑。吏因
临坑，自后推之，若陨空焉。死已七日，唯面不冷。法正
今尚在，年八十馀。荆州僧常靖亲见其事。

《酉阳杂俎》：太和五年，复州医人王超善用鍼，病无不
瘥，于午忽无病死，经宿而苏。言始梦至一处，城壁台
殿如王者居，见一人卧，召前袒视左膊有肿大如杯，
令超治之，即为鍼，出脓升馀，顾黄衣吏曰：“可领毕也。”
超随入一门，门署曰毕院，庭中有人眼数千聚成山，
视肉迭瞬明灭，黄衣曰：“此即毕也。”俄有二人形甚奇
伟，分处左右，鼓巨箑，吹激眼，聚扇而起，或飞或走，或
为人者，顷刻而尽。超访其故，黄衣吏曰：“有生之类，先
死而毕。”言次忽活。

《金刚经鸠异》太和五年，汉州什邡县百姓王翰，常在
市日逐小利，忽暴卒，经三日却活，云：“冥中有十六人同被追，十五人散配他处。”翰独至一司，见一青衫少
年，称是己侄，为冥官厅子，遂引见推典。又云是己兄，
貌皆不相类。其兄语云：“有冤牛一头，诉尔烧畬，枉烧
杀之尔。又曾卖竹与杀狗人作箜篌，杀狗两头，狗亦
诉尔。尔今名未系死籍，犹可以免，为作何功德”翰欲
为设斋，及写《法华经》《金光明经》，皆曰不可。乃请曰：“持
《金刚经》日七遍与之。”其兄喜曰：“足矣。”及活，遂舍业出
家。今在什邡县。

太和七年冬，给事中李公石为太原行军司马。孔目
官高涉，因宿使院。至咚咚鼓起时，诣邻房，忽遇一人，
长六尺馀，呼曰：“行军唤尔。”涉遂行。行稍迟，其人自后
拓之，不觉向北。约行数十里，至野外，渐入一谷底，后
上一山，至顶四望，邑屋尽眼，下至一曹司所。追者呼
云：“追高涉到。”其中人多衣朱绿，当案者似崔行信郎
中判云：付司对。复引出至一处，数百人露坐，与猪羊
杂处。领至一人前，乃涉妹婿杜则也。逆谓涉曰：“君初
得书手时，作新人局，遣买羊四口，记得否？今被相责，
备，尝苦毒。”涉遽云：“尔时祇使市肉，非羊也。”则遂无言。
因见羊人立啮，则逡巡被领他去。倏忽，又见一处露
架方梁，梁上钉大铁环，有数百人皆持刀，以绳系人
头，牵入环中刳剔之。涉惧走出，但念《金刚经》。倏忽，逢
旧相识杨演云：“李尚书时杖杀贼李英，道为劫贼事，
已于诸处受生三十年。今却诉前事，君常记得无？”涉
辞以年幼，不省。又遇旧典段怡，先与涉为义兄弟，逢
涉云：“先念《金刚经》，莫废忘否？向来所见，未是极苦处，
勉树善业。今得还，乃《经》之力。”因送至家。如梦死已经
宿，向所拓处，数日青肿。

《元怪录》：“崔绍者，博陵王元𬀩曾孙。其大父武尝从事
于桂林，其父直，元和初亦从事于南海，常假郡符于
端州。直处官清苦，不蓄羡财，给家之外，悉拯亲故。在
郡岁馀，因得风疾，退卧客舍，伏枕累年。居素贫，无何，
寝疾复久，身谢之日，家徒索然，繇是眷属辈不克北
归。绍遂孜孜履善，不堕素业。南越会府有摄官承乏”
之利，济沦落，羁滞衣冠，绍迫于冻馁，常屈至于此。贾
继宗外表兄夏侯氏之子，则绍之子婿，因缘还往，颇
熟其家。太和六年，贾继宗自琼州招讨使改换康州
牧，因举请绍为掾属。康之附郭县曰“端谿。”端谿，假尉
陇西李彧，则前大理评事景休之犹子，绍与彧锡类
之情，素颇友洽。崔、李之居，复隅落相近。彧之家畜一
女猫，常往来绍家捕鼠。南土风俗，恶他舍之猫产子，
其家以为大不祥。彧之猫产二子于绍家，绍甚恶之，
因命家童絷三猫于筐䇲，加之以石，复以绳固筐口，
投之于江。是后不累月，绍丁所出。荥阳郑氏之丧，解
职，居且苦贫。孤孀数辈，𫗴粥之费，晨暮不充，遂薄游
羊城之郡，丐于亲故。太和八年五月八日，发康州官
舍，历抵海隅诸郡，至其年九月十六日达雷州。绍家
常事，一字天王，已两世矣。雷州舍于客馆中，其月二
十四日忽得热疾，一夕遂重，二日遂殛。将殛之际，忽
见二人焉，一人衣黄，一人衣皂，手执文帖，云：“奉王命
追公。”绍初拒之云：“平生履善，不省为恶，今有何事，被
此追呼？”二使人大怒曰：“公杀无辜三人，冤家上诉，奉
天符下降，令按劾。公方当与冤家对命，奈何犹敢称
屈，违拒王命？”遂展帖示绍，见文字分明，但不许细读
耳。绍颇畏詟，不知所裁。顷刻间，见一神人来，二使者
俯伏礼敬。神谓绍曰：“尔识我否？”绍曰：“不识。”神曰：“我一
字天王也，常为尔家供养久矣，每思以报之。今知尔
有难，故来相救。”绍拜伏求救。天王曰：“尔但共我行，必
无忧患。”王遂行，绍次之。二使者押绍之后，通衢广陌，
杳不可知。际行五十里许，天王问绍：“尔莫困否？”绍对
曰：“亦不甚困，犹可支持三二十里。”天王曰：“欲到矣。”逡
巡，遥见一城，门墙高数十仞，门楼甚大，有二神守之。
其神见天王侧立敬惧。更行五里，又见一城门，四神
守之。其神见天王之礼，亦如第一门。又行三里许，复
有一城门，其门关闭。天王谓绍曰：“尔且立于此，待我
先入。”天王遂乘空而过。食顷，闻摇锁之声，城门洞开，
见十神人，天王亦在其间，神人色甚忧惧。更行一里，
又见一城门，有八街，街极广阔，街两边有杂树，不识
其名。目有神人甚多，不知数，皆罗立于树下。八街之
中，有一街最大。街西而行，又有一城门。门两边各有
数十间楼，并垂帘。街衢人物颇众，车轝合杂，朱紫缤
纷，亦有乘马者，亦有乘驴者，一似人间模样。此门无
神看守，更一门尽是高楼，不记间数，珠帘翠幕，眩惑
人目。楼上悉是妇人，更无丈夫，衣服鲜明，装饰新异，
穷极奢丽，非人寰所睹。其门有朱旗银泥画旗，旗数
甚多，亦有著紫人数百。天王立绍于门外，便自入去。
使者遂领绍到一厅，使者先领见王判官，既至厅前，
见王判官著绿，降阶相见，情礼甚厚，而答绍拜，兼通
寒暄，问第行。延昇阶与坐，命煮茶。良久，顾绍曰：“公尚
未生。”绍初不晓其言，心甚疑惧。判官云：“阴司讳死，所
以换死为生。”催茶，茶到，判官云：“勿吃，此非人间茶。”逡
巡，有著黄人提一瓶茶来云：“此是阳间茶，绍可吃矣绍吃三碗讫，判官则领。绍见大王手中，把一纸文书
亦不通入。大王正对一字天王坐。天王向大王云：“祇
为此人来。”大王曰：“有冤家上诉。”手虽不杀，口中处分，
令杀于江中。天王令唤崔绍冤家。有紫衣十馀人，齐
唱喏走出。顷刻间，有一人著紫襕衫，执牙笏，下有一
纸状，领一妇人来，兼领二子，皆人身而猫首妇人，著
惨裙黄衫子。一女子亦然，一男子亦然，著皂衫。三冤
家号泣不已，称崔绍非理相害。天王向绍言：“速开口
与功德。”绍忙惧之，中都忘人间经佛名目，唯记得《佛
顶尊胜经》。遂发愿各与写经一卷。言讫，便不见妇人
等。大王及一字天王。遂令绍昇阶与坐。绍拜谢大王，
王答拜，绍谦让曰：“凡夫小生，冤家陈诉，罪当不赦，敢
望生回。大王尊重，如是答拜，绍实所不安。”大王曰：“公
事已毕，即还生路，存殁殊途，固不合受拜。”大王问绍：
“公是谁家子弟？”绍具以房族答之。大王曰：“此若然者，
与公是亲家，总是人间马仆射。”绍即起申叙。马仆射
犹子磻夫，则绍之妹夫。大王问：“磻夫安在？”绍曰：“阔别
已久，知家寄杭州。”大王又曰：“莫怪此来奉天符令勘，
今则却还人道。”便回顾王判官云：“崔子停止何处？”判
官曰：“便在某厅中安置。”天王云：“甚好。”绍复咨启大王：
“大王在生，名德至重，官位极崇，则合却归人天为贵，
人身何得在阴司职？”大王笑曰：“此官职至不易得，先
是杜司徒任此职，总滥蒙司徒知爱，举以自代，所以
得处此位，岂容易致哉？”绍复问曰：“司徒替何人？”曰：“替
李若初。若初性严寡恕，所以上帝不遣久处，此杜公
替之。”绍又曰：“无因得一至此，更欲咨问大王，绍闻冥
司有世人生籍，绍不才，兼本抱疾，不敢望人间官职，
然顾有亲故，愿一知之，不知可否？”曰：“他人则不可得
见，缘与公是亲情，特为致之。”大王顾谓王判官曰：“从
许一见之，切须诫约，不得令漏泄，漏泄之则终身喑
哑。”又曰：“不知绍先父在此，复以受生。”大王曰：“见在此
充职。”绍涕泣曰：“愿一拜觐，不知可否？”王曰：“亡殁多年，
不得相见。”绍起辞大王，其一字天王，送绍到王判官
厅中，铺陈赡给，一似人间。判官遂引绍到一瓦廊下。
廊下又有一楼，便引绍入门。满壁悉是金榜银榜，备
列人间贵人姓名。将相二色，名列金榜，将相以下，悉
列银榜。更有长铁榜，列州县府僚属姓名。所见三榜
之人，悉是在世人。若谢世“者，则随所落籍。”王判官谓
绍曰：“见之则可，慎勿向世间说。榜上人官职，已在位
者，犹可言之，未当位者，不可漏泄，当犯大王向来之
诫。世人能行好心，必受善报。”其阴司诛责恶心人颇
甚。绍在王判官厅中，停止三日，旦暮严打警鼓数百
回，唯不吹角而已。绍问判官曰：“冥司诸事，一切尽似
人间，惟空鼓而无角，不知何谓？”判官曰：“夫角声者，象
龙吟也；龙者，金精也。金精者，阳之精也；阴府者，至阴
之司，所以至阴之所，不欲闻至阳之声。”绍又问判官
曰：“闻阴司有地狱，不知何在？”判官曰：“地狱名目不少，
去此不远，罪人随业轻重而入之。”又问：“此处城池人
物何盛如是？”判官曰：“此王城也，何得怪盛？”绍又问：“王
城之人如海，岂得俱无罪而不入地狱耶？”判官曰：“得
处王城者，是业轻之人，不合入地狱。候有生关，则随
分高下，各得受生。”又康州流人宋州院官田洪评事，
流到州二年，与绍邻居。绍、洪复累世通旧，情爱颇洽。
绍发康州之日，评事犹甚康宁，去后半月，染疾而卒。
绍未回，都不知之，及追到冥司，已见田生在彼。田、崔
相见，彼此涕泣。田谓绍曰：“洪别公后来，未经旬日，身
已谢世矣。不知公何事，忽然到此？”绍曰：“被大王追勘
少事，事亦寻了，即得放回。”洪曰：“有少情事，切敢奉托。
洪本无子，养外孙郑氏之子为儿已唤，致得身名，年
六十方自有一子。今被冥司责以夺他人之嗣，以异
姓承家，既自有”子，又不令外孙归本族。见为此事，被
勘劾颇甚。令公却回望，为洪百计，致一书与洪儿子，
速令郑氏子归本宗。又与洪传语康州贾使君，“洪垂
尽之年，窜逐远地，主人情厚，每事相依。及身殁之后，
又发遣小儿北归，使遗体归葬本土眷属，免滞荒陬。
虽仁者用心，固合如是，在洪浅劣，何以当之？但荷恩
于重泉，恨无力报。”言讫，二人恸哭而别。居三日，王判
官曰：“归可矣，不可久处于此。”一字天王与绍欲回，大
王出送，天王行李颇盛，道引骑从，阗塞街衢。天王乘
一小山自行，大王处分与绍马。骑尽诸城门，大王下
马拜别，天王坐山不下，然从绍相别。绍跪拜，大王亦
还。拜讫，大王便回。绍与天王自归，行至半路，见四人
皆人身而鱼首，著惨绿衫把笏，衫上微有血污，临一
峻坑，立泣拜请绍曰：“性命危急，欲堕此坑，非公不能
相活。”绍曰：“仆何力以救公？”四人曰：“公但许诺则得。”绍
曰：“灼然得。”四人拜谢。又云：“性命已蒙君放讫，更欲起
难发之口，有无厌之求，公莫怪否？”绍曰：“但力及者，尽
力而应之”曰：“四人共就公乞一部《金光明经》，则得度
脱罪身矣。”绍复许言毕，四人皆不见。却回至雷州客
馆，见本身偃卧于床，以被蒙覆手足。天王曰：“此则公
身也，但徐徐入之，莫惧。”如天王言，入本身便活。及苏问家人辈，死已七日矣，唯心及口鼻微暖。苏后一日
许，犹依稀见天王在眼前，又见阶前有一木盆，盆中
以水养四鲤鱼。绍问：“此是何鱼？”家人曰：“本买充厨膳，
以郎君疾殛，不及修理。”绍曰：“得非临坑四人乎？”遂命
投之于陂池中，兼发愿与写《金光明经》一部。

《酉阳杂俎》：武宗元年，全州军事典邓俨先死数年，其
案下书手蒋古者，忽心痛暴卒，如有人捉至一曹司
见邓俨，喜曰：“我主张甚重，藉尔录数百幅书也。”蒋见
堆案绕壁皆涅楮朱书，乃绐曰：“近损右臂，不能搦管。”
有一人谓邓既不能书，令可还。蒋草草被遣还，陨一
坑中而觉，因病右手遂废。

《宣室志》：通州有王居士者，有道术。会昌中，刺史郑君
有幼女，甚念之。而自幼疾，若神魂不足者。郑君因请
居士，居士曰：“此女非疾乃生，魂未归其身。”郑君讯其
事，居士曰：“某县令某者，即此女前身也。当死数岁矣。
以平生为善，以幽冥祐之，得过期，令年九十馀矣。令
殁之日，此女当愈。”郑君急发人驰访之，其令果九十
馀矣。后月，其女忽若醉寤，疾愈。郑君又使往验，令果
以女疾愈之日，无疾卒。

《元怪录》：洺州刺史卢顼表姨，常畜一猧子，名花子，每
加念焉。一旦而失，为人所毙，后数月，卢氏忽亡，冥间
见判官姓李，乃谓曰：“夫人天命将尽，有人切论，当得
重生一十二年。”拜谢而出，行长衢中，逢大宅，有丽人
侍婢十馀人，将游门屏，使人呼夫人入，谓曰：“夫人相
识耶？”曰：“不省也。”丽人曰：“某即花子也。平生蒙，不以兽
畜之贱，常加育养。某今为李判官别室，昨所嘱夫人
者即某也。冥司不广其请，只加一纪。某潜以改十二
年为二十二，以报存育之恩。有顷李至，伏愿白之本
名，无为夫人之号，恳将力祈。”李逡巡而至。至别坐语
笑，丽人首以改年之事白李。李将让之，对曰：“妾平生
受恩以此申报，万不获一料，必无难之。”李欣然谓曰：
“事则匪易，感言请之切。”遂许之。临将别，谓夫人曰：“请
收馀骸为瘗埋之。”骸在履信坊街之北墙委粪之中。
夫人既苏，验而果在。遂以子礼葬之，后申谢于梦寐
之间。后二十年，夫人乃亡。

《宣室志》：右常侍杨潜尝自尚书郎出刺西河郡，时属
县平遥有乡吏张汶者，无疾暴卒，数日而寤。初，汶见
亡兄来诣其门，汶甚惊，因谓曰：“吾兄非鬼耶？何为而
来？”兄泣曰：“‘我自去人间，常常属念亲友，若瞽者不忘
视也，思平生欢，岂可得乎？今冥官使我得归而省汝’。
汶曰：‘冥官为谁’？”曰：“地府之官，权位甚尊，吾今为其吏，
往往奉使至里中，比以幽明异路，不可诣汝之门。今
冥官召汝，汝可疾赴。”汶惧，辞之不可，牵汶袂而去。行
数十里，路曛黑不可辨，但闻车马驰逐，人物喧语，亦
闻其妻子兄弟呼者、哭者皆曰：“且议丧具。”汶但与兄
俱进，莫知道途之几何，因自念：我今死矣，然常闻人
死当尽见亲友之殁者，今我即呼之，“安知其不可哉！”
汶有表弟武季伦者，卒且数年，与汶善，即呼之，果闻
季伦应曰：“诺。”既而俱悲泣，汶因谓曰：“今弟之居为何
所也？何为曛黑如是？”季伦曰：“冥途幽晦，无日月之光
故也。”又曰：“恨不可尽，今将去矣。”汶曰：“今何往？”季伦曰：
“吾平生时积罪万状，自委身冥途，日以戮辱。向闻兄
之语，故来与兄言。今不可留。”又悲泣久之，遂别。呼亲
族中亡殁者数十，咸如季伦应呼而至，多言身被涂
炭，词甚凄咽。汶虽前去，亦不知将止何所，但常闻妻
子兄弟号哭及语音历然在左右。因遍呼其名，则如
不闻焉。久之，有一人厉呼曰：“平遥县吏张汶。”汶既应
曰：“诺。”又有一人责怒汶，问平生之过有几，汶固拒之。
于是命案掾，出汶之籍。顷闻《案掾》称曰：“张汶未死，愿
遣之。”冥官怒曰：“汶未当死，何召之？”掾曰：“张汶兄今为
此吏，向者许久处冥途，为役且甚，请以弟代。虽未允
其请，今自召至此。”冥官怒其兄曰：“何为自召生人，不
顾吾法。”即命囚之，而遣汶归。汶谢而出，遂独行。以道
路曛晦，惶惑且甚。俄顷，忽见一烛在数十里外，光影
极微。汶喜曰：“此烛将非人居乎？”驰走望影而去，可行
百馀里，方觉其影稍近，迫而就之，乃见己身偃卧于
榻。其室有烛，果汶见者，自是寤。汶即以冥中所闻，妻
子兄弟号哭及议丧，具讯其家，无一异者。

陈蔡间有民竹季贞，卒十馀年矣。后里人赵子和亦
卒，数日忽寤，即起驰出门。其妻子惊前讯之，子和曰：
“我竹季贞也，安识汝？今将归吾家。”既而语音非子和
矣。妻子遂随之，至季贞家，见子和来，以为狂疾，骂而
逐之。子和曰：“我竹季贞卒十一年，今乃归，何拒我耶？”
其家聆其语，果季贞也；验其事，又季贞也。妻子俱骇
异，请之。季贞曰：“我自去人世，迨今且一纪，居冥途中，
思还省妻孥，不一日忘。然冥间每三十年，即一逝者
再生，使言罪福。昨者吾所请《案掾》，得以名闻冥官，愿
为再生者。既而冥官谓我曰：‘汝宅舍坏久矣，如何’？《案
掾》白曰：‘季贞同里赵子和者，卒数日，愿假其尸与季
贞之魂。冥官许之，即遣使送我于赵氏之舍，我故得
归’。”因话平昔事，历然可听。妻子方信而纳之。自是，季贞不食酒肉，衣短麤衣，行乞陈、蔡、汝、郑间，缗帛随以
修佛，施贫饿者，至今尚存。

《冥报记》：“唐东北右监门兵曹参军郑师辩，年未弱冠，
暴死，三日而苏。自言初有数人见收，将入官府大门，
有见囚百馀人，皆重行北面立，凡为六行。其前行者，
形状肥白，好衣服，如贵人。复行渐瘦恶，或著枷锁，或
但去巾带，偕行连袂，严兵守之。师辩至，配入第三行
东头第三立，亦巾带连袂。辩忧惧，专心念佛，忽见平”
生相识僧来入兵团内，兵莫之止，因至辩所，谓曰：“生
平不修福，今忽如何？”辩求请救，僧曰：“吾今救汝得出，
可持戒耶？”辩曰：“诺。”须臾，吏引诸囚至官前，以次诘问。
寻于门外僧为授五戒，用瓶水灌其额，谓曰：“日西当
活。”又以黄帔一枚与辩曰：“披此至家，置净处也。”仍示
归路。辩披之而归。至家，脱帔置床角上，既而目开身
动，家人惊散，谓尸欲起，唯母不去。问曰：“汝活耶？”辩曰：
“日西当活。”辩时意疑，日午问母，母曰：“夜半方知。死生
相违，昼夜相反。”既到日西，能食而愈，犹见帔在床头。
及辩能起，帔形渐灭，而尚有光，数日乃尽。辩遂持五
戒。后数年，有友人劝食猪肉，辩不得已，食一脔。是夜
梦已化为罗刹，爪齿“各长数尺，捉生猪食之。既晓，觉
口腥唾血，使人视口，尽是凝血。”辩惊，不敢复食肉。又
数年，娶妻家，逼令食，后乃无验。然而辩自五六年来
身臭，有大疮，洪烂不愈，或恐以破戒之故也。唐临昔
与辩同直东宫，见其《自说》。

《灵应录》问浔说：“永嘉县有一人患瘇，衣裳襕褛，颜色
寒馁，于市中求乞，群小儿多将篾随后，摵其瘇处，亦
不为怒。有薛主簿愍之，来即与饮食，去亦不谢。或时
负薪出卖，至暮从水南而往，莫知所止。薛后暴卒，见
一人持文帖云：‘太山府君追薛，忧惶随往，经历路岐，
甚崎岖，入一城中如官府。薛立门外，追者入唱喏云：
‘某乙到’’。”闻声云：“领入。”追者却出，引薛至阶前，仰视一
人，衣王者之服，厅宇高敞，两廊数十人，济济而立。王
问“因何事追之？”吏云：“为前生冤家报论。”王遣之令勘
对，薛方回身，忽报大舅至。王即起身迎揖。薛观之，乃
瘇者也，遂高声叫相救。瘇者见薛，拍手惊曰：“主簿何
得此来？”王曰：“有冤家债追。”瘇者谓王曰：“老舅承斯人
顾盼，可为拔之乎？”王愀然良久，谓吏曰：“试看命如何？”
吏趋出，将到二卷簿书，检云有三十年在。王曰：“奇哉！”
乃谓薛曰：“能作善业，即可得还。”薛曰：“如得还生，愿造
尊胜幢子，祈解冤仇。”王令一吏记之。语毕，又一吏报
云：“某乙冤仇已承功德解脱。”王顾薛，忻然稽首曰：“大
哉法力，还世速建置，无迁延。若非舅知识，亦难相为。”
吏令拜王及舅王处分。吏曰：“令向追者准前押领，薛
回不得停驻。”遂引从旧路归，直至所居门首，似梦觉。
家人号泣云：“一宿矣。”顷方能言斯事。后遂每日一食，
建幢子，专持念，其瘇者即不至矣。乃图像供养焉。
台州海壖有渔者死，信宿而活，云被人追往一处，入
院宇中，见先舅氏在其间，似为世之曹吏，谓渔者曰：
“追者误矣，姓名同尔。”因谓追者曰：“是温州界某乙，速
押斯人回去。”当别之际，谓曰：“舅在此甚驱驰，为向骨
肉间言，造《楞严经》救拔，馀无所要。”又戒之曰：“尔之业
不善，还世改求衣食。”良久，有人报上司，有帖下云：“来
岁在戊子，诸道兵起，惟江南疫死数千人。处”分水府。
减鱼料一百万头。追者促行。回至所居。惊觉其家将
欲殡次。其年果然。渔者乃为行者。

《集异记》：“‘裴孝廉珙者，家在洛京，仲夏自郑西归，及端
午以觐亲焉。下驷蹇劣，日势已晚，方至石桥，于是驱
马徒行，情顾甚速，续有乘马而牵一马者，步骤极骏，
顾珙有仁色。珙因谓曰：‘子非投夕入都哉’？”曰：“然’。珙曰：
‘珙有恳诚，将丐馀力于君子，子其听乎’？即以诚告之。
乘马者曰：‘但及都门而下，则不违也’。珙许约，因顾谓”
己之二僮曰：“尔可缓驱疲乘，投宿于白马寺西，吾之
表兄窦温之墅，来辰徐归。”因上马挥鞭而骛，俄顷至
上东门，遂归。其马珍重而别，乘马者驰去极速。珙居
水南，日已半规，即促步而进。及家暝矣，入门方见其
亲与珙之弟妹张灯会食。珙乃前拜，曾莫顾瞻，因俯
阶高语曰：“珙自外至，无有闻者。”珙即大呼弟妹之名
字，亦皆不应，笑言自如。珙心神忿惑，因又极叫，仍亦
不知。但见其亲顾谓卑小曰：“珙在何处，那今日不至
耶？”遂涕下，而坐者皆泣。珙私怪曰：“吾岂为异物耶？何
其幽显之隔如此哉！”因出至通衢，徘徊久之，有贵人
导从甚盛，遥见珙，即以鞭指之曰：“彼乃生者之魂也。”
俄有佩《櫜鞬》者出于道左曰：“地界启事裴珙孝廉，命
未合终，遇昆明池神七郎子案鹰回，借马送归，以为
戏耳。今当领赴本身。”贵人微哂曰：“小鬼无礼，将人命
为戏。明日与尊父书，令笞之。”既至，而櫜鞬者招珙，复
出上东门，度门隙中至窦庄，櫜鞬者令其闭目，自后
推之，省然而苏。其二僮皆曰：“向者行至石桥，察郎君
疾作”，语言大异，惧其将甚，因投于此。既至，则已绝矣。
珙惊叹久之，少顷无恙。及归，乃以其实陈于家。余于
上都时见窦温，细话其事《朝野佥载》：馀杭人陆彦，夏月死十馀日，见王云：命未
尽放归。左右曰：“宅舍亡坏不堪。”时沧州人李谈新来，
其人合死。王曰：“取谈宅舍与之。”彦遂入谈柩中而苏。
遂作吴语，不识妻子，具说其事。遂向馀杭，访得其家，
妻子不认，具陈由来，乃信之。

《元怪录》：“景生者，河中猗氏人也。素精于经籍，授胄子
数十人。岁暮将归，途中偶逢故相吕𬤇，以旧相识，遂
以后乘载之而去。群胄子乃散报景生之家。而景生
到家，身已卒讫，数日乃苏，云冥中见黄门侍郎严武、
朔方节度张彧。然景生善《周易》，早岁兼与吕相讲授，
未终帙，遇吕相薨，乃命景生请终馀帙。时严、张俱为”
左右台郎，顾吕而怒曰：“景生未合来，固非冥间之所
勾留，奈何私欲而有所害？共请放回。”吕遂然之。张尚
书乃引景生属两男，一名曾子，一名夫子，闰正月三
日当起北屋，妨曾子新妇，为报立之，令速罢，当脱大
祸。及景苏数日而后报，其家屋已立，其妻已亡矣。又
说曾子当终刺史，夫子亦为刺史，而“不正拜”，后果如
其言。

《金刚经》鸠异梁崇义在襄州未阻兵时，有小将孙咸
暴卒，信宿却苏。梦至一处，如王者所居，仪卫甚严。有
吏引与一僧对事。僧法号怀秀，亡已经年。在生极犯
戒，及入冥，无善可录，乃绐云：“我尝嘱孙咸写《法华经》，
故咸被追对。”咸初不省，僧故执之，经时不决，忽见沙
门曰地藏尊者语云：“弟子若招承，亦自获祐。”咸乃依
言，因得无事。又说对勘时，见一戎王，卫者数百自外
来，冥王降阶，齐级升殿。坐未久，乃大风卷去。又见一
人，被考覆罪福。此人常持《金刚经》，又好食肉，左边有
经数千轴，右边积肉成山，以肉多，将入重论。俄经堆
中有火一星，飞向肉山，顷刻销尽，此人遂履空而去。
咸问地藏：“向来外国王风吹何处？”地藏云：“彼王当入
无间。向来风即业风也。”因引咸看地狱及门，烟焰煽
赫，声若风雷，惧不敢视。临回，镬汤跳沫，滴落左股，痛
入心髓。地藏乃令一吏送归，不许漏泄冥事。及回如
梦，妻儿环泣，已一日矣。遂破家写经，因请出家，梦中
所滴处成疮，终身不差。

《报应记》：“唐兵部尚书李商得暴疾，心上煖，三日复苏。
云见一目一人，引见大将军，蒙令坐，索案看，云错追
公。有顷狱卒擎一盘来，中置铁丸数枚，复舁一铛放
庭中，铛下自然火出，铛中铜汁涌沸，煮铁丸，赤如火。
狱卒进丸将军以让商，商惧云饱，将军吞之，既入口，
举身洞然，又饮铜汁，身遂火起，俛仰之际吞并尽，良”
久复如故。商乃前问之，答云：“地下更无他馔，唯有此
物，即吸食之。若或不食，须臾即为猛火所焚，苦甚于
此。唯与写经十部，转《金刚经》千卷。公亦不来，吾又离
此。”商既复生，一依所约，深加敬异。

《幽怪录》：“李元之暴卒，后生云往游和神之国，人寿皆
一百二十岁，皆二男二女，邻里为婚姻。地产大瓠，瓠
中皆五糓，不种而实。水泉皆如美酒，饮多不醉。气候
常如深春，树木皆彩绿，可以为衣。”

《北梦琐言》：唐王潜司徒与武相元衡有分，武公仓卒
遭罹，潜常于四时爇纸钱以奉之。王后镇荆南，有染
户许琛，一旦暴卒，翌日却活，乃具榜字诣衙，云：“要见
司徒。”乃通入于阶前问之，琛曰：“初被使人追摄至一
衙府，未见王，且领至判官厅，见一官人凭几曰：‘此人
错来，自是鹰坊许琛，不干汝事，即发遣回’。”谓许琛曰：
“司徒安否？我即武相公也。大有门生故吏，鲜有念旧
于身后者，唯司徒不忘，每岁常以纸钱见遗，深感恩
德。然所赐纸钱穿不得。司徒事多，点检不至，仰为我
诣衙，具导此意。”王公闻之，悲泣惭讶。而鹰坊许琛果
亦物故。自此选好纸剪钱以奉之。

《酉阳杂俎》：南阳县民苏调女死三年，自开棺还家，言
“夫将军事，赤小豆、黄豆死。有持此二豆一石者，无复
作苦。”又言“可用梓木为棺。”

《剧谈录》：昊天观周尊师，乾符中年九十七，自言以童
幼间便居洞庭山，诸父隐尧深得真道。有张孺华者，
襄汉豪士，耽味元默，一旦广赍财宝，访道于江湖之
间，至吴门，知隐尧出世修炼，径往洞庭诣之，囊橐中
所挈金帛，倾竭以资香火。隐尧知其志，俾坐守药炉，
谓之曰：“炉中炼药，乃七返灵砂也。虽非九转金丹，饵
之可还魂返魄。”及鼎开药成，才十粒，但令宝之以囊
箧，未传吞饵之法。孺华以去乡逾年，一旦告归，隐尧
别谓之曰：“付汝之药，每丸可益算十二。有疾终者，审
其未至朽败，虽涉旬能使再活。凡欲此药救人，当焚
香启告，吾为助尔。”孺华归，甚为乡里所敬。父母遘疾
而殁，服之皆愈。居数岁，复诣洞庭，系舟于金陵江岸。
有良贾徐士则者，乘巨艘十馀只，亦于浦间同泊。有
子一人，方及壮岁，无疾而殒于中夜。父母咸以衰耄
哭泣不食。崇朝孺华悯之，因以灵砂往救。其初服之
时未验，再服一粒，蹶然而苏。云“所至之处，城府甚严，
方为吏从拘录，俄有二黄衣人，手执丹书文字，洞庭
周尊师令唤厅事间”，有紫衣者据案而坐，于是簪笏而兴，谓左右曰：“仙师来召，焉可复留。”乃令放还。谓曰：
“汝因此寿命增延，当可力行善”道士则所将财物，分
其半以答孺华。孺华取钱五十万，散施贫乏。至洞庭，
与隐尧俱隐。

《稽神录》：义兴人贝禧，为邑之乡胥。乾宁甲寅岁十月，
宿于茭渎别业，夜分忽闻叩门者人马之声甚众，出
视之，见一人绿衣秉简，西面而立，从者百馀。禧蹑衣
出迎，自通曰：“某姓周，殷名。”即延入坐，问以来意，曰：“余
身为地府南曹判官，奉王命君为北曹判官尔。”禧初
甚惊惧，徐谓曰：“此乃阴府要职，何易及君，君何辞也？”
俄有从者，持床褥食案帷幕陈设毕，置酒食对饮。良
久，一吏趋入，白：判官至。复有一绿衣秉简，二从者捧
箱随之，箱中亦绿衣，殷揖禧曰：“命赐君，兼同奉召。”即
以绿裳为禧衣之，就坐共饮。将至五更，曰：“王命不可
留矣。”即与偕行。禧曰：“此去家不远，暂归告别，可乎？”皆
曰：“君今已死，纵复归，安得与家人相接耶？”乃出门，与
周殷各乘一马，其疾如风行水上。至暮，宿一村居店
中，具酒食而无居人，虽设灯烛，如隔帷幔，去已行二
十馀里矣。向晓复行。久之至一城，门卫严峻，周殷先
入，复出召禧，凡经三门，左右吏卒皆趋拜。复入一门，
正北大殿垂帘，禧趋走参谒，一同人间。既出，周殷谓
禧曰：“此曹阙官多年，第宅曹署，皆须整葺，君可暂止
吾家也。”即自殿门东行，可一里，有大宅，止禧于东厅。
顷之，有同官可三十馀人，皆来造请庆贺。遂置䜩䜩
罢，醉卧至晚，遍诣诸官曹报谢。复有朱衣吏以王命
致泉帛，车马廪饩甚丰备。翌日，周谓禧曰：“可视事矣。”
又相与向。王殿之东北有大宅，陈设甚严，止禧于中，
有典吏可八十馀人，参请给使。厅之南，空屋殿十间，
即曹局，簿书充积。其内。厅之北，别室两间，有几案，又
有书厨，皆宝玉饰之。周以金钥授禧曰：“此厨簿书，最
为秘要，管钥恒当自掌，勿轻委人也。”周既去，禧开视
之，书册积叠，皆方尺馀。首取一册，金题其上，作“陕州”
字，其中字甚细密，谛视之，乃可见皆世人“之名簿也。”
禧欲知其家事，复开一厨，乃得《常州簿》。阅其家籍，见
身及家人世代名字甚悉，其已死者，以墨钩之。至晚，
周殷判官复至曰：“王以君世寿未尽，遣暂还，寿尽当
复居此职。”禧即以金钥还授于周。禧始阅簿时，尽记
其家人及己祸福寿夭之事，将归，昏然尽亡矣。顷之，
官吏俱至告别，周殷命二人送之归。翌日夜乃至茭
渎村中，入室见己卧于床上，周殷与禧各视寝。俄而
惊寤，日正午时，问其左右，云：“死殆半日，而地府已四
日矣。”禧即愈，一如常人，亦无小异。又四十馀年乃卒。
《原化记》：刘氏子者，少任侠，有胆气，常客游楚州淮阴
县，交游多市井恶少。邻人王氏有女，求聘之，王氏不
许。后数岁，因饥，遂从戎。数年后，役罢，再游楚乡，与旧
友相遇甚欢，常恣游骋，昼事弋猎，夕会狭邪。因出郭
十馀里，见一坏墓，棺柩暴露，归而合饮酒。时将夏夜，
暴雨初止，众人戏曰：“谁能以物送至坏冢棺上者？”刘
乘酒恃气曰：“我能之。”众曰：“若审能之。”明日众置一筵，
以赏其事。乃取一塼，同会人列名于上，令生持去，馀
人饮而待之。生独行，夜半至墓。月初上，如有物蹲踞
棺上，谛视之，乃一死妇人也。生舍塼于棺，背负此尸
而归。众方欢语，忽闻生推门，如负重之声。门开，直入
灯前，置尸于地，卓然而立，面施粉黛，髻发半披，一座
绝倒，亦有奔走藏伏者。生曰：“此我妻也。”遂拥尸致床
同寝。众人惊惧。至四更，忽觉口鼻微微有气，诊视之，
即已苏矣。问所以，乃王氏之女，因暴疾亡，不知何由
至此。未明，生取水与之洗面濯手，整钗髻，疾已平复。
乃闻邻里相谓云：“王氏女将嫁暴卒，未殓，昨夜因雷，
遂失其尸。”生乃以告王氏。王氏悲喜，乃嫁生焉。众咸
叹其冥契，亦服生之不惧也。

《神鬼传》：“‘僧善道者，在新野时，见有一人来寺中会，叉
手恭敬，精进过常。善道问：贤者何乃用心如此’？其人
曰：‘我曾死三日，见有十馀间瓦屋，下有数吏，有一轮
如作瓮均，径广二丈馀，有铁叉叉著均上，均转如风，
求死不得。一宿二日，眼眩心闷，有赤帻吏来，捉数枚
简及一笔，问此是何人，均边人曰：‘佛弟子时不精进’’”，
但持生礼行就人，无有慈心。吏问曰：“此人罪略，当毕
遣归。”于是得去乃活。弟子未更此一死，实喜以生礼
行就人，嫁女取妇，家恒五升面，二只鸡，礼士大夫。今
日叉手呼佛手适相离，已后恐堕均上。

《神仙感遇传》：“杨大夫者，宦官也，亡其名，年十八岁，为
冥官所摄，无疾而终，经日而苏。云：既到阴冥间，有廨
署官属，与世无异。阴官以案牍示之，见名字历历然，
云年寿十八岁而已，杨亦无言请托。旁有一人为其
请，乞愿许再生，词意极切。久之而冥官许，即令却还。
其人亦送杨数百步，将别，杨愧谢之，不知即今再生
之恩，何以为报？”问其所欲，其人曰：“或遗鸣砂弓，即相
报也。”因以大铜钱一百馀与杨，俄然而觉，平复无苦。
自是求访鸣砂弓，亦莫能致。或作小宫阙屋宇，焚而
报之。如是者数矣。杨颇留心𬬻鼎，志在丹石，能制返魂丹，有疾疫暴病死者，研丹一粒，拗开其口灌之即
活，尝救数人。有阉官夏侯得杨丹五粒，戒云：有急即
吞一丸。夏侯一旦得疾，状甚危笃，取一粒以服之。既
而为冥官追去，责问之次，白云：“某曾服杨大夫丹一
粒耳。”冥官即遣还。夏侯得丹之效，既苏，尽服四丸。岁
馀又见黄衣者追捕之云：非是冥曹，乃泰山追之耳。
夏侯随去，至高山之下，有宫阙焉。及其门，见二道士，
问其生平所履，一一对答。徐启曰：“某曾服杨大夫丹
五粒矣。”道士却令即回。夏侯拜谢曰：“某是得神丹之
力，延续年命，愿改名延，可乎？”道士许之，复活，因改名
延矣。杨自审丹之灵效，常以救人。其子暄因自畿邑
归京，未明，行二十馀里，歇于大庄之上。忽闻庄中有
惊喧哭泣之声，问其故，主人之子暴卒，暄解衣带中，
取丹一粒，令研而灌之，良久亦活。杨物产赡足，早解
所任，纵意闲放，唯以金石为务，未尝有疾，年九十七
而终。晚年遇人携一弓，问其名，云：“鸣砂弓也，于角面
之内，中有走砂。”杨买而焚之，以报见救之者，其返魂
丹方，云是救者授之。自密修制，故无能得其术者。
《列异传》：“临淄蔡支者，为县吏，曾奉书谒太守”，忽迷路
至岱宗山下，见如城郭，遂入致书。见一官仪卫甚严，
具如太守。乃盛设酒殽毕，付一书谓曰：“掾为我致此
书与外孙也。”吏答曰：“明府外孙为谁？”答曰：“吾太山神
也。外孙天帝也。”吏方惊，乃知所至非人间耳。掾出门
乘马所之，有顷忽达天帝座太微宫殿，左右侍臣，具
如天子。支致书讫，帝命坐，赐酒食，仍劳问之曰：“掾家
属几人？”对：“父母妻皆已物故，尚未再娶。”帝曰：“君妻卒
几年矣？”支曰：“三年。”帝曰：“君欲见之否？”支曰：“恩惟天帝。”
帝即命户曹尚书敕司命入蔡支妇籍于《生录》中，遂
命与支相随而去。乃苏归家，因发妻冢，视其形骸，果
有生验。须臾起坐，语如旧。

《北梦琐言》：世传云：人之正直，死为冥官。《道书》云：酆都
阴府官属，乃人间有德者，卿相为之，亦号阴仙。近代
朱崖李太尉、张读侍郎小说，咸有判冥之说。刘昌美
两典夔州，云安县僧元悟，曾有蜀川将校王尚书者，
舍己俸三百千以修观音堂，乃剩三十千入己。一旦
物故，经七日邻于腐坏，忽然再苏，灌汤药以辅之，言
曰：“初至一官曹，见刘行军，即昌美也，说云：‘何乃侵用
功德钱，以旧曾相识，放归，须还此钱’。”元悟，乃戒门人，
鬻衣钵而偿之，寻复卒。西川孔目官勾伟于其辈最
号廉直。绵竹县民王氏子病困入冥，因复还魂，见冥
官谓曰：“我即勾孔目也，家在城都西市，曾负人钱三
万未偿。汝今归去，为我言于家人也。”王生后访勾氏
子，仍以债主姓名言之，果为酬还。

青城宝园山僧彦先，尝有隐慝，离山往蜀州，宿于中
路天王院，暴卒，被人追摄，诣一官曹，未领见王，先见
判官，诘其所犯，彦先扺讳之。判官乃取一猪脚与彦
先，彦先推辞不及，僶俛受之，乃是一镜。照之，见自身
在镜中，从前愆过猥亵，一切历然。彦先惭惧，莫知所
措。判官安存，戒而遣之。洎再生，遍与人说，然不言所
犯隐秽之事。

《稽神录》：“延陵灵宝观道人谢及损，近县村人有丧妇
者，请及损为斋妇死已半月矣。忽闻摧棺而呼，众皆
惊走，其夫开棺视之，乃起坐，顷之能言，云为舅姑所
召去，云：‘我此无人，使之执爨，其居处甚闲净，但苦无
人。一日见沟中水甚清，因取以酿馈。姑见之大怒曰：
‘我不知尔，不洁如是，用尔何为’！乃逐之使回，走出门’”，
遂甦，今尚无恙。

丁亥岁，浙西有典客吏赵某妻死，未及旬，将葬，忽大
叫而活，云为一吏所错。追至鹤林门内，有府署，侍卫
严整，官吏谘及领囚集者甚众。吏持几人至庭下，堂
上一绿衣，一白衣偶坐，绿衣谓吏曰：“汝误，非此人也。
急遣之。”白衣曰：“已追至此，何用遣之？”绿衣不从，相质
食顷，绿衣怒叱吏遣之。吏时已疾趋出，路经一桥，数
日方修桥，其板有钉，吏持之走过，钉伤足，因痛失声
遂活，视足果伤。俄而邻妇遂卒，不复苏矣。

《湘山野录》：宋齐丘相江南李先主昪，及事中主璟，二
世皆为右仆射。璟爱其才而知其不正，不得意，上表
乞归九华，其略云：“‘千秋载籍，愿为知足之人；九朵峰
峦，永作乞骸之客’。主知其诈也，一表许之，赐号九华
先生，以青阳一县舆赋给之，怨毁万状，后放归田里，
锁之，穴其墙以给膳，遂自经，年七十三。”初，上元县一
民，时疾暴死，心气尚煖，凡三日甦，乃误勾也。自言至
一殿庭间，忽见先主被五木缧械甚严，民大骇，窃问
曰：“主何至于斯耶？”主曰：“吾为宋齐丘所误杀，和州降
者千馀人，以冤诉囚此。”主问其民曰：“汝何至斯耶？”其
民具道误勾之事。主闻其民却得生还，喜且泣曰：“吾
仗汝归语嗣君，凡寺观鸣钟，当延之令永吾受苦，惟
闻钟则暂休，或能为我造一钟尤善。”民曰：“我下民尔，
无缘得见。设见之，胡以为验？”主沉虑曰：“吾在位尝与
于阗国交聘，遗我一瑞玉天王，吾爱之，尝置于髻，受
百官朝。一日如厕，忘取之，因感头痛。梦神谓我曰：‘玉天王寘于佛塔或佛体中，则当愈’。吾因独引一匠，携
于瓦棺寺，凿佛左膝以藏之，香泥自封，无一人知者，
汝以此事可验。”又云：“语嗣君勿信用宋齐丘。”民既还
家，辄不敢已，遂乞见主，具白之，果曰：“冥漠何凭？”民具
以玉天王之事陈之，主亲诣瓦棺，剖佛膝，果得之，感
泣恸躄，遂立造一钟于清凉寺，镌其上云：“荐烈祖孝
高皇帝，脱幽出厄，以玉像建塔，葬于蒋山。”齐丘宠待，
愈解。